《十二月初六日龟藏夜有感》
宋代·舒岳祥

厉厉岁于迈，栗栗风向遒。
老骥倦长坡，卧樵如罢牛。
时时一长呈，惭与蝼蚁俦。
高鸿志万里，矰缴非所忧。
胡为苦哀鸣，失类中道休。
壮士今则已，偃仰搔白头。
读书有分限，眼暗志未酬。
转蓬从风起，直上晴空游。
流星下至地，化石空山幽。
升沉亦何常，念此涕泪流。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。